Broj: 711-I-1189-Pp-110/23-02-12

Zagreb, 14. lipnja 2023.

**JOSIP ĐAKIĆ**

**zastupnik u Hrvatskom saboru**

**Predmet: Josip Đakić, zastupnikau Hrvatskom saboru**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 14. lipnja 2023. odlučilo kako u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je 3. ožujka 2022. na temelju neanonimne prijave otvorilo predmet protiv obveznika **Josipa Đakića, zastupnika u Hrvatskom saboru**, koji se vodi pod brojem Pp-110/23. U prijavi se u bitnom upućuje na moguću nedopuštenost obnašanja dužnosti zastupnika u Hrvatskom saboru i funkcije predsjednika udruge HVIDRA.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Sukladno članku 18. stavku 5. ZSSI-a obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 3. stavkom 1. točkom 3. i 39. ZSSI-a propisano je da su saborski zastupnici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Josip Đakić obnašao dužnost saborskog zastupnika u mandatu 2016.-2020. te da istu dužnost ponovno obnaša od 22. srpnja 2020.

Uvidom u Registar udruga Povjerenstvo je utvrdilo da je pod registarskim brojem 00000167, OIB 64006205527 upisana udruga pod nazivom Zajednica županijskih zajednica, udruga i članova hrvatskih vojnih invalida Domovinskog rata Republike Hrvatske (skraćeni naziv: HVIDRA-A RH) sa sjedištem Zagrebu, Galovićeva 10. Kao predsjednik udruge naveden je Josip Đakić (OIB 12695983698).

Uvidom u imovinsku karticu obveznika Josipa Đakića podnesenu 20. siječnja 2023. povodom godišnje obveze podnošenja Povjerenstvo je utvrdilo da je obveznik u rubrici „Ostala članstva i funkcije obveznika u drugim pravnim osobama, udruženjima, udrugama i organizacijama“ naveo članstvo u udruzi HVIDRA-A RH OIB 64006205527.

Slijedom navedenog, a sukladno članku 18. stavku 5. ZSSI-a, Povjerenstvo Vas obavještava kako protiv Vas nije utvrdilo pretpostavke za pokretanje postupka pred Povjerenstvom.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Josip Đakić, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana